CELEX: 52021PC0145
Language: el
Date: 2021-03-26
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής για τα βιολογικά προϊόντα που συγκροτήθηκε με τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων όσον αφορά τη θέσπιση του εσωτερικού της κανονισμού

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.3.2021
            COM(2021) 145 final
            2021/0072(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής για τα βιολογικά προϊόντα που συγκροτήθηκε με τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων όσον αφορά τη θέσπιση του εσωτερικού της κανονισμού
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
            
               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της μεικτής επιτροπής για τα βιολογικά προϊόντα (στο εξής: μεικτή επιτροπή) που συγκροτήθηκε με τη συμφωνία μεταξύ της Ευρωπαϊκής Ένωσης, αφενός, και της Δημοκρατίας της Χιλής, αφετέρου, σε σχέση με την προβλεπόμενη θέσπιση του εσωτερικού της κανονισμού (στο εξής: εσωτερικός κανονισμός). 
            
            
               2.ΠΛΑΙΣΙΟ ΤΗΣ ΠΡΟΤΑΣΗΣ 
            
            
               2.1 Η συμφωνία ΕΕ-Δημοκρατίας της Χιλής σχετικά με το εμπόριο βιολογικών προϊόντων
            
            
               
                  Με τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων συγκροτείται η μεικτή επιτροπή.
               
               
                  Με την παρούσα πράξη θεσπίζεται ο εσωτερικός κανονισμός της εν λόγω επιτροπής. Η ύπαρξη δίκαιων και σαφών κανόνων θα οδηγήσει σε επιτυχείς συζητήσεις στο πλαίσιο της μεικτής επιτροπής ΕΕ-Χιλής για τα βιολογικά προϊόντα.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Είναι η πρώτη φορά που συγκροτείται μεικτή επιτροπή μεταξύ εμπορικών εταίρων στον τομέα των βιολογικών προϊόντων· ωστόσο, αυτό αποτελεί κοινή πρακτική στο πλαίσιο άλλων διεθνών εμπορικών συμφωνιών. Η συμφωνία ΕΕ-Χιλής είναι η πρώτη διεθνής συμφωνία που υπεγράφη για το εμπόριο βιολογικών προϊόντων.
               
            
            
               •Συνέπεια με άλλες πολιτικές της Ένωσης
            
            
               3.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               4.•Νομική βάση
            
            
               Σύμφωνα με την απόφαση (ΕΕ) 2017/436 του Συμβουλίου
                  1
               , η συμφωνία υπεγράφη στις 27 Απριλίου 2017 και, σύμφωνα με την απόφαση (ΕΕ) 2017/2307 του Συμβουλίου
                  2
                για τη σύναψη της συμφωνίας, η συμφωνία εγκρίθηκε και τέθηκε σε ισχύ την 1η Ιανουαρίου 2018
                  3
               . 
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης
                  4
               ».
            
            
               4.1.2.Εφαρμογή στην προκειμένη περίπτωση
            
         
         
            
               Η μεικτή επιτροπή είναι όργανο που έχει συγκροτηθεί με συμφωνία, και συγκεκριμένα τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων.
            
            
               Η πράξη την οποία καλείται να εκδώσει η μεικτή επιτροπή είναι πράξη που παράγει έννομα αποτελέσματα. Η προς έκδοση πράξη θα είναι δεσμευτική βάσει του διεθνούς δικαίου σύμφωνα με το άρθρο 8 της συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης για την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Η προς έκδοση πράξη επιδιώκει στόχους και έχει συνιστώσες στον τομέα της κοινής εμπορικής πολιτικής. Αυτά τα στοιχεία της προς έκδοση πράξης συνδέονται άρρηκτα μεταξύ τους, χωρίς το ένα να έχει παρεπόμενο χαρακτήρα σε σχέση με το άλλο.
            
            
               Συνεπώς, η ουσιαστική νομική βάση της προτεινόμενης απόφασης αποτελείται από τις ακόλουθες διατάξεις: Άρθρο 207 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207, σε συνδυασμό με το άρθρο 218 παράγραφος 9 της ΣΛΕΕ.
            
            
               5.ΔΗΜΟΣΙΕΥΣΗ ΤΗΣ ΠΡΟΣ ΕΚΔΟΣΗ ΠΡΑΞΗΣ
            
            
               Άνευ αντικειμένου.
            
            
            
               2021/0072 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής για τα βιολογικά προϊόντα που συγκροτήθηκε με τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων όσον αφορά τη θέσπιση του εσωτερικού της κανονισμού
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων (στο εξής: συμφωνία) συνήφθη από την Ένωση με την απόφαση (ΕΕ) 2017/2307 του Συμβουλίου
                  5
                και τέθηκε σε ισχύ την 1η Ιανουαρίου 2018.
            
            
               (2)Με το άρθρο 8 της συμφωνίας συγκροτείται μεικτή επιτροπή για τα βιολογικά προϊόντα (στο εξής: μεικτή επιτροπή), η οποία διαχειρίζεται τη συμφωνία και λαμβάνει αποφάσεις για την εφαρμογή της και την εύρυθμη λειτουργία της.
            
            
               (3)Σύμφωνα με το άρθρο 8 παράγραφος 5 της συμφωνίας, η μεικτή επιτροπή θεσπίζει τον εσωτερικό της κανονισμό.
            
            
               (4)Προκειμένου να διασφαλιστεί η ορθή εφαρμογή της συμφωνίας, θα πρέπει να θεσπιστεί ο εσωτερικός κανονισμός της μεικτής επιτροπής.
            
            
               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής όσον αφορά τον εσωτερικό της κανονισμό, δεδομένου ότι αυτός θα είναι δεσμευτικός για την Ένωση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής για τα βιολογικά προϊόντα, που συγκροτήθηκε με τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων, όσον αφορά τη θέσπιση του εσωτερικού της κανονισμού βασίζεται στο σχέδιο απόφασης της εν λόγω μεικτής επιτροπής σύμφωνα με το παράρτημα της παρούσας απόφασης.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
               
                     
               
            
         
         
            
                  
                     (1)
                  
                        ΕΕ L 67 της 14.3.2017, σ. 33.
               
               
                  
                     (2)
                  
                        ΕΕ L 331 της 14.12.2017, σ. 1.
               
               
                  
                     (3)
                  
                        ΕΕ L 331 της 14.12.2017, σ. 4.
               
               
                  
                     (4)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.
               
               
                  
                     (5)
                  
                        Απόφαση (ΕΕ) 2017/2307 του Συμβουλίου, της 9ης Οκτωβρίου 2017, για τη σύναψη συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων (ΕΕ L 331 της                14.12.2017, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.3.2021
            COM(2021) 145 final
            ΠΑΡΑΡΤΗΜΑ 
            της
            Πρότασης απόφασης του Συμβουλίου
            για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής για τα βιολογικά προϊόντα που συγκροτήθηκε με τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων όσον αφορά τη θέσπιση του εσωτερικού της κανονισμού
            
               
         
         
            
               Παράρτημα
            
            
               ΑΠΟΦΑΣΗ αριθ. 1 της μεικτής επιτροπής για τα βιολογικά προϊόντα 
            
            
               της … 2021
            
            
               για τη θέσπιση του εσωτερικού της κανονισμού
            
            
               Η ΜΕΙΚΤΗ ΕΠΙΤΡΟΠΗ ΓΙΑ ΤΑ ΒΙΟΛΟΓΙΚΑ ΠΡΟΪΟΝΤΑ,
            
            
               Έχοντας υπόψη τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων
                  1
                (στο εξής: συμφωνία), και ιδίως το άρθρο 8,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 8 παράγραφος 5 της συμφωνίας, η μεικτή επιτροπή για τα βιολογικά προϊόντα θεσπίζει τον εσωτερικό της κανονισμό.
            
            
               (2)Ως εκ τούτου, ο εσωτερικός κανονισμός θα πρέπει να εγκριθεί,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΜΕΙΚΤΗΣ ΕΠΙΤΡΟΠΗΣ ΓΙΑ ΤΑ ΒΙΟΛΟΓΙΚΑ ΠΡΟΪΟΝΤΑ
            
            
               Άρθρο 1
            
            
               Σύνθεση και προεδρία
            
            
            
               1.Η μεικτή επιτροπή για τα βιολογικά προϊόντα (στο εξής: μεικτή επιτροπή) που έχει συγκροτηθεί δυνάμει του άρθρου 8 της συμφωνίας μεταξύ της Ευρωπαϊκής Ένωσης (στο εξής: ΕΕ) και της Δημοκρατίας της Χιλής (στο εξής: Χιλή) εκτελεί τα καθήκοντά της όπως προβλέπονται στο άρθρο 8 παράγραφος 3 της συμφωνίας.
            
            
               2.Η μεικτή επιτροπή έχει έναν συμπρόεδρο από την ΕΕ και έναν από τη Χιλή.
            
            
               3.Κάθε συμπρόεδρος μπορεί να αναθέτει όλα τα καθήκοντά του συμπροέδρου ή ορισμένα από αυτά σε διορισμένο αναπληρωτή· στην περίπτωση αυτή, κάθε αναφορά στον συμπρόεδρο ισχύει εξίσου για τον διορισμένο αναπληρωτή.
            
         
         
            
               4.Κάθε συμπρόεδρος ορίζει ένα πρόσωπο το οποίο είναι αρμόδιο επικοινωνίας για όλα τα θέματα που αφορούν τη μεικτή επιτροπή. Οι αρμόδιοι/-ες επικοινωνίας που ορίζονται από τους συμπροέδρους είναι συνυπεύθυνοι/-ες για τη γραμματειακή υποστήριξη της μεικτής επιτροπής.
            
            
               Άρθρο 2
            
            
               Συνεδριάσεις
            
            
               Η μεικτή επιτροπή συνεδριάζει μία φορά το χρόνο, είτε με φυσική παρουσία, εκ περιτροπής στην ΕΕ και στη Χιλή, είτε με ηλεκτρονικό τρόπο, μέσω εικονοτηλεδιάσκεψης ή τηλεδιάσκεψης. Ο τόπος και ο τρόπος καθορίζονται με αμοιβαία συμφωνία των συμβαλλόμενων μερών, εντός 90 ημερών από την υποβολή αιτήματος ενός από τα δύο συμβαλλόμενα μέρη.
            
            
               Άρθρο 3
            
            
               Γραμματεία
            
            
               Ένας υπάλληλος της Ευρωπαϊκής Επιτροπής και ένας υπάλληλος της γραμματείας διεθνών οικονομικών σχέσεων της Χιλής ενεργούν από κοινού ως γραμματείες της μεικτής επιτροπής.
            
            
               Άρθρο 4
            
            
               Αλληλογραφία
            
            
               1.Αντίγραφο του συνόλου της αλληλογραφίας που αφορά τη μεικτή επιτροπή αποστέλλεται στις δύο γραμματείες.
            
            
               2.Η αλληλογραφία μπορεί να διεκπεραιώνεται με οποιοδήποτε γραπτό μέσο, συμπεριλαμβανομένου του ηλεκτρονικού ταχυδρομείου.
            
            
               Άρθρο 5
            
            
               Ημερήσια διάταξη των συνεδριάσεων
            
            
               1.Πριν από κάθε συνεδρίαση, οι γραμματείες καταρτίζουν σχέδιο ημερήσιας διάταξης. Το σχέδιο ημερήσιας διάταξης περιλαμβάνει οποιοδήποτε θέμα καλύπτεται από το άρθρο 8 παράγραφος 3 της συμφωνίας. Το σχέδιο ημερήσιας διάταξης αποστέλλεται στους συμπροέδρους το αργότερο 20 εργάσιμες ημέρες πριν από την έναρξη της συνεδρίασης.
            
            
               2.Η τελική ημερήσια διάταξη διανέμεται στους συμπροέδρους τουλάχιστον πέντε εργάσιμες ημέρες πριν από την έναρξη της συνεδρίασης.
            
            
               3.Η ημερήσια διάταξη εγκρίνεται με αμοιβαία συμφωνία των συμπροέδρων κατά την έναρξη κάθε συνεδρίασης. Στην ημερήσια διάταξη μπορεί να εγγραφεί κάθε θέμα πέραν αυτών που ήδη περιλαμβάνονται, εφόσον συμφωνήσουν οι συμπρόεδροι.
            
            
               Άρθρο 6
            
            
               Τροποποίηση του παραρτήματος I ή του παραρτήματος II της συμφωνίας
            
            
               1.Κάθε συμβαλλόμενο μέρος μπορεί να ζητήσει να προστεθούν, να διαγραφούν ή να επικαιροποιηθούν τα προϊόντα στον κατάλογο προϊόντων του παραρτήματος I ή του παραρτήματος II της συμφωνίας.
            
            
               2.Το αίτημα αποστέλλεται στους συμπροέδρους τουλάχιστον 10 εργάσιμες ημέρες πριν από την έναρξη της συνεδρίασης.
            
         
         
            
               3.Το αίτημα περιλαμβάνει πλήρη φάκελο που περιέχει τα κύρια επιχειρήματα για την προσθήκη, τη διαγραφή ή την επικαιροποίηση προϊόντων του καταλόγου.
            
            
               4.Κάθε μέρος εξετάζει το αίτημα του άλλου μέρους με την επιφύλαξη των αντίστοιχων εφαρμοστέων νομικών απαιτήσεων και διαδικασιών.
            
            
               Άρθρο 7
            
            
               Αποφάσεις και συστάσεις
            
            
               1.Σύμφωνα με το άρθρο 8 παράγραφος 5 της συμφωνίας, η μεικτή επιτροπή μπορεί να διατυπώνει συστάσεις και να εγκρίνει αποφάσεις με συναίνεση.
            
            
               2.Η μεικτή επιτροπή εκδίδει απόφαση για την τροποποίηση του παραρτήματος I ή του παραρτήματος II της συμφωνίας σύμφωνα με το άρθρο 8 παράγραφος 3 στοιχείο β) της συμφωνίας, εφόσον η ισοδυναμία αναγνωρίζεται από το άλλο μέρος.
            
            
               3.Οι συστάσεις της μεικτής επιτροπής για την αναθεώρηση της συμφωνίας σύμφωνα με το άρθρο 11 παράγραφος 2 της συμφωνίας απευθύνονται στα συμβαλλόμενα μέρη και φέρουν τις υπογραφές των συμπροέδρων.
            
            
               Άρθρο 8
            
            
               Πρακτικά
            
            
               1.Οι γραμματείες καταρτίζουν το σχέδιο πρακτικών κάθε συνεδρίασης εντός 30 ημερών από τη λήξη της συνεδρίασης. Στο σχέδιο πρακτικών αναφέρονται οι συστάσεις και/ή οι αποφάσεις που λαμβάνονται και επισημαίνονται τυχόν άλλα συμπεράσματα.
            
            
               2.Τα πρακτικά εγκρίνονται εγγράφως από αμφότερα τα συμβαλλόμενα μέρη εντός 60 ημερών από την ημερομηνία της συνεδρίασης ή έως όποια άλλη ημερομηνία συμφωνήσουν τα συμβαλλόμενα μέρη. Αφού εγκριθούν τα πρακτικά, δύο πρωτότυπα αντίγραφά τους υπογράφονται από τους συμπροέδρους. Κάθε συμπρόεδρος διατηρεί ένα πρωτότυπο αντίγραφο των πρακτικών.
            
            
               Άρθρο 9
            
            
               Δαπάνες
            
            
               1.Κάθε συμβαλλόμενο μέρος βαρύνεται με τα έξοδα που συνεπάγεται η συμμετοχή του στις συνεδριάσεις της μεικτής επιτροπής.
            
            
               2.Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το συμβαλλόμενο μέρος που φιλοξενεί τη συνεδρίαση.
            
            
               Άρθρο 10
            
            
               Δημοσιότητα και εμπιστευτικότητα
            
            
               1.Οι συζητήσεις της μεικτής επιτροπής είναι εμπιστευτικές.
            
            
               2.Οι συνεδριάσεις της μεικτής επιτροπής δεν είναι δημόσιες, εκτός εάν οι συμπρόεδροι αποφασίσουν διαφορετικά.
            
            
               3.Όταν ένα συμβαλλόμενο μέρος υποβάλλει πληροφορίες που θεωρούνται εμπιστευτικές σύμφωνα με τους νόμους του, το άλλο συμβαλλόμενο μέρος αντιμετωπίζει τις πληροφορίες αυτές ως εμπιστευτικές, όπως προβλέπεται στο άρθρο 10 της συμφωνίας.
            
         
         
            
               4.Κάθε μέρος μπορεί να αποφασίσει να δημοσιεύσει τις αποφάσεις και τις συστάσεις της μεικτής επιτροπής στην αντίστοιχη επίσημη εφημερίδα του.
            
         
         
            
                  
                     (1)
                  
                        ΕΕ L 331 της 14.12.2017, σ. 4.